钦定古今图书集成/历象汇编/庶征典/第086卷 > 《春秋繁露》 > 《求雨》
## 钦定古今图书集成/历象汇编/庶征典/第086卷 > 《春秋繁露》 > 《求雨》

春旱求雨，令县邑以水日令民祷社家祀户，无伐名
木，无斩山林，暴巫聚蛇。八日，于邑东门外为四通之
坛，方八尺，植苍缯八，其神共工祭之，以生鱼八元酒，
具清酒膊脯，择巫之清洁辨言利辞者以祝。祝斋三
日，服苍衣，先再拜，乃跪陈。陈已，复再拜，乃起祝曰：“昊
天生五谷以养人，今五谷病，旱恐不成，敬进清酒膊
脯，再拜请雨。雨幸大澍，奉牲祷以甲乙日。为大苍龙
一，长八丈，居中央。为小龙七，各长四丈，于东方，皆东
向，其间相去八尺。小童八人，皆斋三日，服青衣而舞
之。田啬夫亦斋三日，服青衣而立之诸里社，通之于
闾外之沟，取五虾蟆错置池中，方八尺，深二尺，置水
虾蟆焉。具清酒膊脯，祝斋三日，服苍衣，拜跪陈祝如
初。取三岁雄鸡、三岁豭猪，皆燔之于四通神宇。令阖
邑里南门置水其外；开北门其豭猪一置之。里北门
之外，市者亦置一豭猪。”闻鼓声，皆烧猪尾，取死人骨
埋之。开山渊，积薪而燔之，决通道桥之壅塞不行者，
决溃之。幸而得雨，以猪一，酒、盐、黍财足，以茅为席，毋
断夏求雨。令邑以水日，家人祝灶，无举土功。更大浚
井，暴金于坛，臼杵于术。七日，为四通之坛，于邑南门
外，方七尺，植赤缯七，其神蚩尤，祭之以赤雄鸡七元
酒，具清酒膊脯。祝斋三日，服赤衣，拜跪陈祝，如春辞。
以丙丁日为大赤龙一，长七丈，居中央。又为小龙六，
各长三丈五尺，于南方皆南乡，其间相去七尺。壮者
七人，“皆斋三日，服赤衣而舞之。司空、啬夫亦斋三日，
服赤衣而立之，凿而通之。闾外之沟，取五虾蟆，错置
里社之中，池方七尺，深一尺。酒膊祝斋，衣赤衣，拜跪
陈祝如初。取三岁雄鸡豭猪燔之，四通神宇，开阴闭
阳如春，季夏祷山陵以助之。”令县邑壹徙市于邑南
门之外，五日，禁男子无得行入市。家人祠中霤，无兴
土功，聚巫市旁，为之结盖，为四通之坛，于中央植黄
缯五，其神后稷，祭之以毋𩠂五元酒，具清酒膊脯，令
名为祝。斋三日，衣黄皆如春。祠以戊己日，为大黄龙
一，长五丈，居中央。又为小龙五，各长二丈五尺，于南
方，皆南乡，其间相去五尺。丈夫五人，斋三日，服黄衣
而舞之。〈疑有脱字〉“五人亦斋三日，衣黄衣而立之”，亦通。〈阙〉
社中于闾外沟取虾蟆池，方五尺，深一尺，他皆如前。
神农求雨，第十九日戊己不雨，命为黄龙，又为大龙。
社者舞之，季立之，又曰东方，小僮舞之，南方。牲者，西
方，沾人，北方。〈阙〉人舞之。秋暴巫，至九日，无举火事，煎
金器。家人祠门为四通之坛，于邑西门之外九尺，植
白缯九，其神太昊，祭之相木鱼，九元酒，具清酒膊脯，
衣白衣。他如春。以庚辛日为大白龙一，长九丈，居中
央。为小龙八，各长四丈五尺，于西方，皆西乡，其间相
去九尺。鳏者九人，皆斋三日，服白衣而舞之。司马亦
斋三日，衣白衣“而立之虾蟆池，方九尺，深一尺，他皆
如前。冬儛龙六日，祷于名山以助之。家人祠，井无壅
水，为四通之坛，于邑北门之外，方六尺，植黑缯六，其
神元冥，祭之以黑狗子六元酒，具清酒膊脯。”祝斋三
日，衣黑衣，祝礼如春。以壬癸日为大黑龙一，长六丈，
居中央。为小龙五，各长三丈，于北方皆北乡，其间相
去六尺，老者六人，皆斋三日，衣黑衣而舞之。尉亦斋
三日，服黑衣而立之。虾蟆池如春，四时皆以水为龙，
必取洁土为之结盖，龙成而发之。四时皆以庚子之
日，令吏民夫妇皆偶处。凡求雨之大体，丈夫欲藏匿，
女子欲和而乐。《神书》又曰：“开神山神渊，积薪夜击鼓
噪而燔之，为其卑也。”